Publication: Magyar Közlöny
Issue: MK-1998-52 (Year: 1998, Number: 52)
Era: 1990-2004
Section: Az ügyben irányadó jogszabály az 1997. évi C. törvény
Paragraph Index: 490

Az ügyben irányadó jogszabály az 1997. évi C. törvény (a továbbiakban: Ve.). Az Országgyűlés a Ve. megalkotásakor olyan általános szabályok megállapítására tett kísérletet, amelyek egyaránt irányadók — az országgyűlési képviselők választására, — a helyi önkormányzati képviselők és polgármesterek, valamint a helyi kisebbségi önkormányzatok tagjainak a választására, — az országos és a helyi népszavazásra, továbbá — azokra az egyéb választási eljárásokra, amelyre jogszabály a Ve. alkalmazását elrendeli. Mivel ekként a Ve. tárgyi hatálya egymástól elég nagy mértékben különböző eljárásfajtákra terjed ki, úgyszólván elkerülhetetlen volt, hogy a jogi szabályozás helyenként nehezen áttekinthető, illetőleg nem jutnak benne kellően érvényre az egyes eljárásfajták sajátosságai. Mindazonáltal egyértelműen megállapítható, hogy a törvény tartalmaz olyan rendelkezést, amely megszabja az országos népszavazás kezdeményezésével kapcsolatos kérdőív, illetőleg kérdés hitelesítése tárgyában hozott határozat elleni kifogás benyújtásának határidejét. A Ve. 130. §-ának (1) bekezdése a következőképpen rendelkezik: „Az Országos Választási Bizottságnak az aláírásgyűjtő ív, illetőleg a konkrét kérdés hitelesítésével kapcsolatos döntése ellen az Alkotmánybírósághoz lehet kifogást benyújtani.” Ugyanezen § (2) bekezdése szerint: „Az Országgyűlés népszavazást elrendelő, valamint kötelezően elrendelendő népszavazás elrendelését elutasító határozata elleni kifogást e határozat közzétételét követő három napon belül az Alkotmánybírósághoz lehet benyújtani.” Az idézett két rendelkezés egybevetése nyomán azonnal kiderül, hogy amíg a Ve. 130. §-a az Országgyűlés határozata elleni kifogás benyújtására állapított meg határidőt, ugyanezt nem tette meg az Országos Választási Bizottság határozata elleni kifogásra nézve. Az adott esetben azonban nem törvényszerkesztési hibával állunk szemben, hanem a törvényalkotó szándékosan tekintett el a törvény más fejezetében már megállapított határidő megismétlésétől. A Ve. 116. §-a ugyanis kimondja: „Az I—X. fejezet, valamint a 89. § rendelkezéseit az országos népszavazáson a jelen fejezetben foglalt eltérésekkel kell alkalmazni.” Mivel az országos népszavazásról szóló fejezet a kifogás benyújtására nézve nem állapít meg eltérő rendelkezést, e tekintetben — a 116. §-ban foglalt rendelkezés folytán — a törvény 78. §-ának (1) bekezdésében foglalt általános szabály az irányadó, amelynek értelmében: „…a kifogást úgy kell benyújtani, hogy az legkésőbb a sérelmezett … döntés meghozatalától számított három napon belül megérkezzen”. Az Alkotmánybíróság megállapítása szerint a határidőtűzés ismertetett módja szempontjából nincs jelentősége annak, hogy a Ve. 78. §-ának (1) bekezdése eredendően nem az Alkotmánybírósághoz, hanem a rendes bírósághoz benyújtható kifogásról rendelkezik. Mivel ugyanis sem a Ve. 130. §-ának (1) bekezdése, sem pedig az országos népszavazásról szóló fejezete nem tartalmaz eltérő szabályt az Alkotmánybírósághoz benyújtható kifogás határidejére nézve, e tekintetben automatikusan a Ve.

Source: https://magyarkozlony.hu/hivatalos-lapok/e6cf5b7d22bd27a808235ceb62cb364d9f948506/dokumentumok/01212c31a173141ef600731a6dea5f30370858bc/letoltes